બાળકને બેઠાં બેઠાં ટીવી જોવા અથવા કમ્પ્યુટર ઉપર રમતો રમવા કરતાં શારીરિક વ્યાયામ થાય એવી રમતો રમવા માટે સતત પ્રોત્સાહિત કરતા રહો. દિવસમાં ઓછામાં ઓછું ૬૦ થી ૯૦ મિનિટ બાળક કોઈ પણ પ્રકારની શારીરિક શ્રમ પડે એવી પ્રવૃત્તિ અનિવાર્યપણે કરે જ; એવો નિયમ રાખો. જો એક સામટો એટલો સમય આપવો શક્ય ન હોય તો એને સવાર અને સાંજ એમ બે ભાગમાં વહેંચી નાખો. એટલે કે સવારે ૩૦ થી ૪૫ મિનિટ અને સાંજે ૩૦ થી ૪૫ મિનિટ. એવી કોઈ પણ પ્રવૃત્તિ કે જે તમારા બાળકની શ્વસનક્રિયાને ઉત્તેજિત કરે અને એમના હૃદયના ધબકારા વધારે એ એમના પાચનતંત્રના સ્વાસ્થ્ય માટે લાભદાયી હોય છે. આવી પ્રવૃત્તિ આંતરડાંના સ્નાયુઓને મજબૂત અને કાર્યશીલ બનાવી રાખે છે અને આંતરડાઓમાં ખોરાકનું વહન સરળ બનાવે છે. તમારા બાળકનું વજન પ્રમાણસર જાળવી રાખવામાં પણ વ્યાયામ મહત્ત્વનો ભાગ ભજવે છે. જો કે, ખાસ ધ્યાન રાખો કે, આવી કોઈ પણ શારીરિક શ્રમ માગે તેવી પ્રવૃત્તિ બાળકો ભોજન બાદ તરત જ ન કરે.